SKRIFTLIG FORESPØRGSEL E-0411/00

af Pasqualina Napoletano (PSE) til Rådet

(17. februar 2000)

Om: Mission finansieret af Kommissionen med henblik på reform af det albanske toldvæsen

Natalina Cea, der er leder af den mission, som Kommissionen finansierer i Albanien med henblik på at reformere landets toldvæsen, har meddelt, at hun agter at forlade den post, som hun i tre år har varetaget med stor professionalisme og betydeligt engagement og mod.

Indsatsen er blevet kronet med positive resultater, idet det er lykkedes at få det albanske toldvæsen til at fungere igen med en kraftig vækst i de albanske statsindtægter til følge. Samtidig er der ydet afgørende bistand ved udformningen af den albanske toldlovgivning.

Natalina Cea har imidlertid klaget over det klima præget af trusler og diverse forhindringer, hun har måttet arbejde i.

Det italienske tolddepartement, hvorfra Natalina Cea er udlånt, har hele tiden aktivt støttet og påskønnet hendes indsats, og nu hvor hun har bedt om at blive forflyttet, har det foreslået Kommissionen en efterfølger til hende og har på denne måde understreget sit ønske om at videreføre den vanskelige opgave, der har til formål at sætte ind over for lovovertrædelser og forstærke kriminalitetsbekæmpelsen.

Kan Rådet på denne baggrund oplyse følgende:

1. Hvordan opfatter Rådet situationen i Albanien med hensyn til samarbejdet på dette særlige og ømtålelige område?

2. Mener Rådet ikke, at indsatsen bør styrkes yderligere og støttes aktivt bl.a. på baggrund af de hindringer, man hidtil er stødt på?

3. Mener Rådet ikke, at det på baggrund af det engagement og de særlige erfaringer, som det italienske tolddepartement har erhvervet på området, og for at sikre, at opgaven fortsat løses effektivt vil være hensigtsmæssigt at opretholde en nær forbindelse til det italienske tolddepartement og således seriøst at overveje dets forslag til en efterfølger til Natalina Cea?

Svar

(2. maj 2000)

Rådet har ved flere lejligheder bekræftet, at Den Europæiske Union er villig til at støtte Albaniens stabiliserings- og reformproces, især via den igangværende EF-bistand.

Rådet udtrykker tilfredshed med den indsats, de albanske myndigheder har gjort for at afhjælpe økonomiske, politiske og institutionelle svagheder, men har også gjort det klart, at det er en forudsætning for, at landet med positivt resultat kan deltage i stabiliserings- og associeringsprocessen for Sydøsteuropa, at der tages fat på en række opgaver, navnlig konsolidering af retsstaten og fremskyndelse af strukturreformerne.

Etablering af et stabilt og effektivt toldvæsen er helt klart en af disse opgaver, og det særlige projekt, som det ærede parlamentsmedlem refererer til, toldbistandsmissionen, er det vigtigste projekt, som Fællesskabet finansierer på dette område, og Rådet følger det med stor interesse.

Rådet er således enigt med det ærede parlamentsmedlem i, at det er overordentlig vigtigt, at toldmissionen fortsat er effektiv. Det beklager derfor, at lederen af missionen rejser. Rådet kan naturligvis ikke udtale sig om forvaltningen af og udnævnelser i forbindelse med missionen. Det vil imidlertid støtte Kommissionen i dens bestræbelser på at gennemføre en udvælgelsesprocedure baseret på faglige kvalifikationer, så der kan udnævnes en ny missionsleder, der har de nødvendige forudsætninger for at bestride stillingen.

I denne forbindelse henviser Rådet til Kommissionens svar på Deres skriftlige forespørgsel nr. P-405/00.